  Виталий Пронин Н. Кузнецов.Таяз арняе Удмурт кун университетлэн библиотекаяз ортчизы Трофим Борисовлы сӥзем лыдӟонъёс. Конференциез радъязы «Удмурт Кенеш» огазеяськон, Удмурт кун университет но Нациосын ужан политикая министерство.Шаерчи, врач, писатель, удмурт автономиез кылдытӥсь, журналист Трофим Борисов 1933-тӥ арын юнме шорысь  калык тушмон каремын но солэсь нимзэ вунэтыны косэмын вал. Вакыт, адямиос но власть ӧз жалялэ удмурт калыклэсь дано пизэ. Солэн ӟеч нимыз берыктэмын вал 1956-тӥ арын гинэ.- Туннэ, 1-тӥ толсуре, Трокай агайлэн вордӥськем нуналаз,  ми радъяно кариськимы та конференциез. Нылпиос но егитъёс Трофим Борисов сярысь мед тодозы, солэн улон но ужан сюресэныз мед тодматскозы шуыса, - конференциез усьтыса, шуиз «Удмурт Кенеш» огазеяськонлэн вице-президентэз Татьяна Ишматова. Р. Корепанова Т. Борисовлы кузьмам книгаез возьматэ.Университетлэн библиотекаяз зэмзэ но люкаськизы трос пиналъёс. Со - Алнаш, Можга, Дэри ёросъёсысь нылъёс-пиос, Ижысь К. Герд гимназиысь, культурая колледжысь но медициная академиысь студентъёс.  Соослы вазиськиз Удмурт кун университетлэн нырысетӥ проректорез Семён Бунтов:- Трофим Борисов - паймымон адями, со пӧртэм удысъёсын ассэ возьматӥз. Но нимысьтыз пусъёно солэсь политикаез валамзэ но усто организатор луэмзэ. Ужез радъяны быгатӥсь адямиос ноку уг тырмо. Егитъёслы верам потэ: умой организаторъёстэк номыр уз пӧрмы. Таӵе быгатонлыкъёс асьтэлы но мултэс уз луэ, шаермылы но пайда ваёзы. Адӟем каре Трокай Борисовлэсь. Университетлэн библиотекаяз зэмзэ но люкаськизы трос пиналъёс.Вордскем шаердэ яратон кутске анай-атай бордысен, дорысен. Нош Можга педколледж уно нылъёсы-пиослы зэмос дор кадь луиз. Та понна тау кароно Трофим Борисовлы.  Ӵапак Трокай 1918-тӥ арын Алабгоын усьтӥз удмурт дышетӥсьёсты дасянъя семинария, кудӥз бӧрысь выжтэмын вал Можгае.- Дас ар ӵоже Можга педколледжысь студентъёс но дышетӥсьёс бадӟым уж нуизы та дышетон учрежденилы землякмылэсь нимзэ сётон понна.  Озьы 2003-тӥ арын 11-тӥ августысен колледжмы нуллэ  кылдытӥсезлэсь, Трокай Борисовлэсь, нимзэ. 1991-тӥ арысен татын ортчыло солы сӥзем конференциос, адӟытонъёс. Арлы быдэ педколледжысь устоосызлы студентъёслы но дышетӥсьёслы Трокай Борисовлэн премиез сётӥське. Нош али ми дасяськиськомы ини 2016-тӥ арын Т. Борисовлэсь 125 ар тырмонзэ  но 2018-тӥ арын колледжлэсь дауръем юбилейзэ пусйыны, - шуэ Т. Борисов нимо Можга педколледжысь студент Степан Самойлов. Конференция бере вань калык мынӥз Т. Борисовлэн синпелетэз доры.Конференция бере вань калык мынӥз Т. Борисовлэн синпелетэз доры. Алнаш ёросысь Азамат школаысь нылпиос кылзэм докладъёс сярысь вераськыса мынӥзы. Дышетӥсьсы Ольга Владимировна Рябина шуэ:- Нылпиослы вань докладъёс кельшизы. Куд-огез Т. Борисовлэн ӵыжы-выжыезлэсь Раиса Корепановалэсь тодэ ваёнъёссэ, Историяя, кылъя но литературая Удмурт институтлэн директорезлэсь Алексей Загребинлэсь но писательлэсь Николай  Кузнецовлэсь верамъёссэс гожъяса пукизы. Алигес ми Трокай агайлы сӥзем урок ортчытӥмы, пумиськылӥмы солэн агаезлэн нылыныз Екатерина  Николаевна Черноваен, вуылӥмы аспал эшмылэн Алнашысь но Ижысь памятникъёсыз доры, озьы ик Асангуртэ потамы, татын синпелетлэн гипслэсь лэсьтэм макетэз вань. Азьланяз но таӵе конференциос  мед ортчылозы, нылпиослы, студентъёслы, дышетӥсьёслы, шаерчиослы соос туж кулэ. Галина Семёнова Туспуктӥз А. Горбунов Теги: Егитъёс ТрокайБорисов Удмурткенеш  